Η αξιολόγηση των βιβλίων φυσικής αγωγής της Ε + ΣΤ΄ δημοτικού εκπαιδευτικού και μαθητή
Authors: Σπετσωτάκη Ροδάνθη 
Published: September 2021

Σκοπός της παρούσας έρευνας ήταν να αξιολογηθούν τα σχολικά βιβλία «Φυσική Αγωγή E΄ & ΣΤ΄ Δημοτικού» του μαθητή και του εκπαιδευτικού. Η αξιολόγηση έγινε από τους εκπαιδευτικούς Φ.Α., τους σχολικούς συμβούλους Φ.Α. και τους μαθητές/τριες της Ε΄ και ΣΤ΄ τάξης. Χρησιμοποιήθηκε ειδικά κατασκευασμένο ερωτηματολόγιο με αποδεκτό δείκτη εγκυρότητας και αξιοπιστίας. Το δείγμα αποτέλεσαν 322 σχολεία (το 10% του συνολικού πληθυσμού σχολικών μονάδων 6/θέσιων και άνω) από τις 13 περιφέρειες της χώρας σύμφωνα με την στρωσιγενή αναλογική δειγματοληψία. Καταχωρήθηκαν και τελικά επεξεργάσθηκαν 137 ερωτηματολόγια εκπαιδευτικών Φ.Α., 4391 ερωτηματολόγια μαθητών/τριών και 13 ερωτηματολόγια σχολικών συμβούλων. Η στατιστική ανάλυση στο SPSS17 έγινε με κατανομές για τα δημογραφικά - γενικά στοιχεία κατάταξης και περιγραφικούς στατιστικούς δείκτες στο σύνολο του δείγματος, για κάθε θεματική ενότητα με τις επιμέρους ερωτήσεις της. Για την εξαγωγή συμπερασμάτων χρησιμοποιήθηκαν: α) ο συντελεστής συσχέτισης του Pearson (r), β) η σύγκριση Ανάλυση Διακύμανσης (ANOVA) με έλεγχο Tukey, γ) ο έλεγχος t test και δ) ο έλεγχος chi square (x2) με στατιστική σημαντικότητα p<0.05. Από τα αποτελέσματα φάνηκε ότι οι εκπαιδευτικοί Φ.Α. αξιολογούν γενικά θετικά τα βιβλία Φ.Α. Αναγνωρίζουν σε αυτά την κάλυψη του κενού που είχαν τόσα χρόνια, χωρίς το συγκεκριμένο υποστηρικτικό υλικό, ενώ εφαρμόζονται μερικώς και κατά συνθήκη ως βιβλία - οδηγό στο διδακτικό τους έργο και όχι ως διαμεσολαβητικό μέσο. Η διδασκαλία όλης της ύλης δεν είναι εφικτή ενώ τονίζεται ο σημαντικός ρόλος του σχολικού συμβούλου στην υποστήριξη του διδακτικού τους έργου. Δηλώνουν την ανάγκη επιμόρφωσης στη μουσικοκινητική αγωγή, στο ποδόσφαιρο (γυναίκες) και στους παραδοσιακούς χορούς (άντρες) ενώ παράλληλα υποδεικνύουν και άλλες μορφές κινητικών δραστηριοτήτων, κανονισμούς αθλημάτων και πρώτες βοήθειες. Ως αποτελεσματικές μορφές επιμόρφωσης θεωρούν την υποχρεωτική και σε τακτά χρονικά διαστήματα μορφή, ενώ προτιμούν την συζήτηση των προβλημάτων τους με τον σχολικό σύμβουλο και την παρακολούθηση δειγματικών διδασκαλιών. Οι εκπαιδευτικοί Φ.Α. των αγροτικών περιοχών, οι επιμορφωμένοι καθώς και οι έχοντες επιπλέον σπουδές αξιολογούν θετικότερα τα βιβλία Φ.Α. Οι σχολικοί σύμβουλοι έχουν επίσης θετική άποψη για τα βιβλία και τονίζουν το σημαντικό ρόλο της επιμόρφωσης και ενημέρωσης των εκπαιδευτικών Φ.Α. στην αξιοποίησή τους, θεωρώντας παράλληλα το ατομικό ενδιαφέρον των εκπαιδευτικών καθοριστικό παράγοντα στην εφαρμογή τους. Παράλληλα εκφράζουν την προσωπική τους ανάγκη για επιμόρφωση σε μεθόδους εκπαίδευσης ενηλίκων και ψυχολογίας. Οι μαθητές/τριες αξιολογούν πολύ θετικά το βιβλίο Φ.Α. παρόλο που δεν το χρησιμοποιούν αρκετά. Θετικότερη αξιολόγηση δίνουν οι μαθητές/τριες των σχολείων της υπαίθρου και οι μαθητές/τριες της Ε΄ τάξης ενώ τα κορίτσια φαίνονται πιο θετικά από τα αγόρια. Επίσης οι μαθητές/τριες που συμμετέχουν σε εξωσχολικές αθλητικές δραστηριότητες είναι πιο θετικά προσκείμενοι στο βιβλίο. Γενικότερα οι μαθητές/τριες έδειξαν ιδιαίτερο ενδιαφέρον στις κινητικές δεξιότητες που προάγει το βιβλίο Φ.Α. καθώς και σε ό,τι έχει σχέση με τον υγιεινό τρόπο ζωής. Προτείνεται περαιτέρω έρευνα και στα άλλα βιβλία Φ.Α. για την ολοκληρωμένη εικόνα του «γίγνεσθαι» της Φ.Α. στο σχολείο που αναμφίβολα συμβάλλει στην ποιότητα της εκπαιδευτικής διαδικασίας.